Rijeka, 21. rujna 2019. godine

**INFORMACIJA ZA NOVINARE**

**PREDSTAVLJANJE PROGRAMA ZA 2020. GODINU PROGRAMSKOG PRAVCA *DOPOLAVORO* RIJEKE – EUROPSKE PRIJESTOLNICE KULTURE**

Dopolavoro je sastavni dio projekta Rijeka 2020 – Europska prijestolnica kulture čiji će se program odvijati od 26. ožujka do 12. srpnja 2020. godine. **Ovaj programski pravac, koji se razvija već tri godine, kroz izložbe, kazalište i operu, ali i zabavne spektakle, koje prati bogat izdavački program, govori o radu i novim tehnologijama.** Hoće li nas tehnološki napredak jednog dana dovesti do svijeta u kojem strojevi rade sve, a mi ljudi uživamo u obilju i dokolici?

**Dopolavoro se prvenstveno bavi tehnologijom i novim oblicima rada koji nisu postojali ili nisu bili rašireni do prije desetak godina.** Priroda rada neprestano se mijenja pod utjecajem novih tehnologija, a teme povezane s radom podrazumijevaju i teme povezane sa stanjem nerada, slobodnog vremena i ljenčarenja koje se obrađuju u suradnji s međunarodnim umjetnicima iz područja vizualnih, izvedbenih i novomedijskih umjetnosti.

**Mogu li strojevi biti kreativni ili to pravo ima samo čovjek?**

U fokusu programa Dopolavoro su tehnologija, koja oblikuje čovjekova zanimanja i način obavljanja rada, te društveni odnosi koji se preslikavaju na svijet rada i na samu tehnologiju. Osnovne teme kojima se bavi program Dopolavoro su **automatizacija kreativnog rada i novi oblici rada koji iscrpljuju prirodne resurse na zemlji**, a donosi i pogled na **legalno rubne načine organizacije rada**. Teme kojima se Dopolavoro bavi su europske teme, jer dotiču budućnost stanovništva cijelog kontinenta, ali i svijeta.

Ukratko, program Dopolavoro posjetiteljima Rijeke u 2020. godini donosi priče o lukama, moru, piratima, radu i radnicima. Koriteći različite medije, briškulu i trešetu, izložbe, robote, predstave, simpozije, instalacije, konferenciju i poneka iznenađenja. **Rijeka će ovim programom otvoriti neke sasvim nove teme i potaknuti na razmišljanje o budućnosti rada i tehnologija i vremenu koje dolazi.**

Središnji program Dopolavora velika je međunarodna izložba Usijano more, posvećena novim ekonomijama i novim oblicima rada povezanima s morem. S njom je povezan niz pojedinačnih izložbi, predstava i događanja kao što su robotska opera ReCallas Medea, koncert benda Compressorhead sastavljenog od robota i atraktivne interaktivne robotičke instalacije američkog umjetnika Christiana Ristowa, ikone legendarnog pustinjskog festivala Burning man.

**Kulturni program u 2020. – Dopolavoro**

U nastavku donosimo opise programa koji su sastavni dio programskog pravca Dopolavoro. Na kraju informacije za novinare nalazi se kronološki pregled programa.

**Osim središnje izložbe Usijano more, program Dopolavoro donosi još 9 izložbi, 6 umjetničkih instalacija, 6 predstava, 8 glazbenih događanja te 3 simpozija i veliku međunarodnu konferenciju na temu tehnoloških promjena i budućnosti rada. Da ne bi bilo zabune, radi se o umjetničkom programu koji o radu progovara iz umjetničke perspektive.**

**9 izložbi Dopolavora nastalih specifično za program Rijeke 2020**

**Izložbe koje čine program Dopolavoro nastale su kao nove izložbe specifično za umjetnički program projekta Rijeka 2020 – Europska prijestolnica kulture**, a bave se temama rada i tehnologije kroz radove hrvatskih i svjetskih umjetnika. Središnja izložba programa Dopolavoro je Usijano more koju prati **9** manjih izložbi; **Histerične mašine, Ghosting the ghost, Terra Effluviens, Raditi za nestanak rada, Treća smjena, Rad je mrtav, živo rad!, Shema stvari, Work hard. Have fun. Make history. i Piratska skrb.**

**Usijano more**

**23. travanj – 12. srpanj 2020.**

Usijano more je središnja izložba Dopolavoro programa. Ova velika, međunarodna skupna izložba bavi se nevidljivim ekonomijama povezanim uz more. Umjetnici svjetskog glasa u svojim radovima donose neobične i radikalne pojave poput čudnih internetskih trgovina, carstava amaterske pornografije, iskopavanja nafte i ruda u morskim dubinama ili uspostavljanja offshore poreznih oaza na morskim obalama.

Kustosica: Inke Arns

Mjesto: Exportdrvo, 1. kat

Organizator: Drugo more, Rijeka

Kustosica izložbe je Inke Arns, umjetnička direktorica dortmundske organizacije Hartware MedienKunstVerein, poznata po svom radu u medijskoj umjetnosti. Izložba okuplja 20-tak umjetnika koji će predstaviti radove koji su plod istraživanja novih ekonomija i oblika rada vezanih uz more. Umjetnici koji predstavljaju svoje radove na izložbi donose pogled na more kao prostor slobode za bogate i moćne, te more kao prostor najgorih oblika iskorištavanja planete i ljudi. Rijeka je najveća hrvatska luka, a Europa je pomorski kontinent i ovim dijelom programa Rijeka komunicira temu koja ju s Europom čvrsto povezuje. Na skupnoj izložbi izlažu DISNOVATION.ORG, Harun Farocki, Forensic Architecture, Femke Herengraven, Lauren Huret, Jacob Hurwitz-Goodman i Daniel Keller, Lawrence Lek, Katja Novitskova, Jenny Odell, Ovidie, Elisa Giardina Papa, Alexandra Pirici, Lisa Rave, Marie Reinert, Tabita Rezaire, RYBN, Tamás S. Auby i Hito Steyerl.

**Terra Effluviens**

**24. travanj - 15. svibanj 2020.**

Izgubljeno istraživanje hrvatskog arhitekta Branka Petrovića iz 1971. godine, nakon 50 godina poslužit će kao inspiracija studentima, teoretičarima, znanstvenicima, hakerima, arhitektima i umjetnicima, koji će na izložbi u Galeriji Kortil prikazati svoja istraživanja Rijeke inspirirana Petrovićevim radom.

Autor: Nikola Bojić

Mjesto: Galerija Kortil, Rijeka

Organizator: Drugo more

Partneri: Massachusetts Institute of Technology, University of Cambridge, Sveučilište u Rijeci, Sveučilište u Splitu, Sveučilište u Zagrebu, TU Delft, ETH Zurich, Goldsmiths London, Radiona Zagreb Makerspace, Institut za Oceanografiju i ribarstvo Split, University of Sheffield, HfG Karlsruhe, Critical Media Lab Basel, Science Po Paris, Strelka Institute Moscow

Izložbeni projekt **Terra Effluviens** dizajnera i povjesničara umjetnosti **Nikole Bojića** temelji se na istraživanju hrvatskog arhitekta Branka Petrovića - *Sistematizacija fenomena čovjekove sredine* objavljenog 1971. godine. Petrovićeva je studija zapravo vizija globalne ekološke budućnosti. Istraživanje je gotovo proročansko jer je njegova budućnost zaista postala naša sadašnjost u globalnoj ekološkoj krizi.

Kustos **Nikola Bojić,** okupio je studente, teoretičare, znanstvenike, hakere, arhitekte i umjetnike koji će tijekom jeseni 2019. godine sudjelovati u radionicama te će kroz svoje interpretacije nastale na radionicama dati uvid u trenutno ekološko stanje Rijeke i okolice inspirirano Petrovićevim istraživanjem. Njihova će promišljanja biti predstavljena kroz mape, prostorne instalacije i analize na izložbi u Galeriji Kortil 2020. godine.

Petrović je u svojoj studiji upravo Rijeku i širi prostor oko grada upotrijebio kao primjer za “kritičku zonu” na kojoj testira teorijsko-analitičke instrumente koje je razvio kroz dijagrame predstavljene u knjizi. Istraživanje prikazuje problematiku nove geološke ere izazvane čovjekovim djelovanjem koju danas nazivamo *Antropocen*. Rijeka je poslužila kao uzorak za proučavanje pojma *terra effluviens* (*zemlja toksičnog protoka*), koji je bio središnja tema istraživanja.

Rijeka je Petroviću poslužila kao savršen primjer zbog svoje specifične industrijske povijesti koja nije samo dubinski i nepovratno redefinirala prirodno okruženje, već i kolektivnu svijest ljudi koji su ga radom godinama stvarali. Istraživanje je objavljeno u maloj nakladi i tijekom godina je zaboravljeno. Sada se izgubljeno znanje nakon 50 godina vraća u Rijeku i kritički se vrlo suvremeno nadovezuje na trenutne rasprave o Antropocenu.

Projekt zaokružuje nova istraživačka publikacija koja će predstaviti rezultate spomenutih radionica, umjetničke radove i teorijske tekstove napisane za ovu priliku. U publikaciji će nova istraživanja biti objavljena uz originalne Petrovićeve tekstove i dijagrame.

**Ghosting the Ghost**

**24. travanj – 15. svibanj 2020.**

Izložba o kritici rada iz perspektive zaposlenika s kratkoročnim ugovorima i honorarnih radnika koji rade preko internetskih platformi.

Autori: Silvio Lorusso, Sebastian Schmieg

Mjesto: Galerija Filodrammatica, Korzo 28/1

Organizator: Drugo more, Rijeka

Multimedijalna izložba **Ghosting the Ghost** talijanskog umjetnika i dizajnera **Silvija Lorussa** i njemačkog umjetnika **Sebastiana Schmiega** bavi se kritikom rada, naglašavajući njegova ograničenja s obzirom na plaću koju zauzvrat pruža, sve veću nestašicu poslova, kao i osjećaje tuposti i užasa koje često izaziva.

Izložba polazi od knjige Davida Fraynea *The Refusal of Work: The Theory and Practice of Resistance to Work* (2015) koja sadrži pregled teorijskih perspektiva koje kritiziraju rad, ali i intervjue s plaćenim radnicima koji iz nezadovoljstva svojim rutinskim i često besmisleno-ponavljajućim poslovima pronalaze praktične načine odupiranja kolonizatorskoj moći rada. No, Lorussov projekt ide korak dalje i pita se što je sa svim onim radnicima koji nemaju prilike iskusiti rutinu, primjerice s dizajnerima i piscima koji nemaju šefa, ured ili stalna primanja. Koje strategije oni mogu razviti u svrhu kritičkog obračuna s radom?

Izložba stoga u prvi plan stavlja mogućnosti odbijanja rada iz perspektive samostalnih radnika iz područja takozvanih kreativnih industrija, bili to *freelanceri*, podzaposleni, honorarni radnici ili oni koji su upravo s fakulteta ušli na tržište rada. Predstavljeni radovi napravljeni su u suradnji s grupom takvih radnika, koji su u njihovoj izradi koristili svoje posebne vještine (dizajn, pisanje, snimanje i montaža, itd.) i izrazili svoje stavove o radu.

**Raditi za nestanak rada**

**24. travanj – 15. svibanj 2020.**

Kako može izgledati izložba kojoj su kustosi algoritmi?

Autorica: Sanela Jahić

Mjesto: Galerija SKC (OKC Palach), Kružna 8

Organizator: Drugo more, Rijeka

Partneri: Aksioma – Institute for Contemporary Art, Ljubljana; University of Ljubljana, Faculty of Computer and Information Science; Loški muzej Škofja Loka

Sveprisutna automatizacija rada nije zaobišla ni kreativni rad. Strelovit razvoj tehnologije budi umjetničku maštu koja počinje zamišljati što bi se dogodilo kada bi umjetnici i kustosi bili algoritmi, a ne ljudi.

**Raditi za nestanak rada** je izložba slovenske umjetnice **Sanele Jahić** koja je osmislila računalni algoritam koji je istovremeno kustos njezine izložbe. Uumjetnica u ovom radu istražuje odnose između ljudi i strojeva, s naglaskom na mogućnost strojno osmišljene izložbe, otvarajući time mnoga pitanja.

Sanela Jahić pita se: Što bi se dogoditi kada bi se njezino umjetničko stvaranje potpuno automatiziralo? Što ako bi se stvorio algoritam sa sposobnošću predviđanja na temelju baze podataka o njezinim radovima, istraživanjima i interesima, bi li taj algoritam postao sam sebi dovoljan?

Budući da se temelji na njezinim umjetničkim djelima i metodama rada, ova će tehnologija predviđanja postajati sve naprednija i složenija svakim rastom količine podataka u svojoj bazi. **U tom slučaju algoritam može proizvesti i nešto iznenađujuće, nešto što nadilazi naša očekivanja i što se može protumačiti kao kreativnost samog stroja.** Ako umjetnica u suradnji s algoritmom usporedno radi na stvaranju nekog djela, hoće li publika moći razlikovati koje je djelo oblikovao stroj, a koje ona sama?

Rad se sastoji od dva segmenta koji se prikazuju u dvije prostorije. U jednoj će prostoriji biti izloženi radovi koje će izabrati algoritam, a u drugoj će se predstaviti način na koji algoritam radi.

**Treća smjena**

**23. ožujak – 12. travanj 2020.**

**Treća smjena** je izložba riječke umjetnice **Milijane Babić** koja se kroz niz audiovizualnih instalacija bavi složenim odnosom žene i rada te idejom slobodnog vremena koje većini žena tradicionalno nije bilo dostupno radi njihove „druge smjene“, neplaćenog kućanskog rada i brige o djeci.

Autorica: Milijana Babić

U suradnji sa: Centar za ženske studije Filozofskog fakulteta u Rijeci

Mjesto: Galerija Kortil, Strossmayerova 1, Rijeka

Organizator: Drugo more, Rijeka

Polazeći od propitivanja vlastite pozicije žene i umjetnice u suvremenom hrvatskom društvu, umjetnički rad Milijane Babić temelji se na performativnoj umjetničkoj praksi i često se razvija u smjeru dugotrajnih akcija koje su specifično vezane za određeni javni prostor. U kontekstu fenomena radnog vremena, pojam „treća smjena“ označava posebno zahtjevan noćni rad, odnosno rad u iscrpljujućim okolnostima. Za razliku od uobičajeno shvaćene treće smjene, projekt Milijane Babić bavi se radom to jest trudom koji žene unose u uljepšavanje kako bi se približile društveno nametnutom idealu ljepote.

Podaci prikupljeni terenskim istraživanjem korišteni su kao materijal za oblikovanje umjetničkih radova, koji će se u formi multimedijalnih instalacija izložiti u Galeriji Kortil, uz popratna objašnjenja i fotografsku dokumentaciju cjelokupnog procesa nastanka projekta.

**Shema stvari**

**21. svibanj – 14. lipanj 2020.**

Američka umjetnica Jennifer Lyn Morone pita se kako će poslovi koje poznajemo izgledati u budućnosti?

Autorica: Jennifer Lyn Morone

Mjesto: Galerija Filodrammatica, Korzo 28/1, Rijeka

Organizator: Drugo more, Rijeka

Tehnologija i novi modeli rada nameću nam i pitanje kako ćemo mi, kao radnici, građani ili organizacije regulirati svoje međusobne odnose. Američka umjetnica Jennifer Lyn Morone koju dovodimo u Rijeku, registrirala se kao korporacija. Ona je vlasnica, upraviteljica, dioničarka, ali i osnovni proizvod svoje tvrtke. Na taj način provocira prevladavajući ekonomsko - pravni sustav iznutra i dovodi u središte pažnje novi tip biznisa koji određuje vrijednost pojedinca. U ovom kontekstu kroz program Europske prijestolnice kulture otvaramo razmišljanja o tome - hoćemo li se nastaviti organizirati u sindikate koji će osiguravati određene minimume radničkih prava ili ćemo se boriti sa socijalnim problemima modernog doba uvodeći univerzalni osnovni dohodak, odnosno politiku koja zagovara redovitu novčanu naknadu svakom građaninu osiguravajući mu ljudsko postojanje, koje ne mora zaslužiti radom.

Najnoviji rad američke umjetnice **Jennifer Lyn Morone**, naziva **Shema stvari**, interaktivna je video instalacija koja propituje temu budućnosti rada i posla, zamišljajući kako bi mogao izgledati poželjni svijet u kojem ljudi ne rade. Naglasak nije na zamišljanju neke daleke budućnosti, već na alternativnoj sadašnjosti koja se temelji na onome što je već danas moguće.

Video instalacija je nastala na temelju zaključaka umjetničinih razgovora sa stručnjacima iz područja tehnologije, politike i znanosti, ali i suradnje s polaznicima radionica pisanja priča i scenarija o mogućoj budućnosti i alternativnoj sadašnjosti svijeta rada, koje su se održale u Rijeci u lipnju 2019. godine.

**Work hard. Have Fun. Make History.**

**22. svibanj – 11. lipanj 2020.**

Inspirirana natpisom na ulazu Amazonovog najnovijeg skladišta u Londonu, izložba se u formi audio-vizualne instalacije bavi pogreškama u algoritamskom sustavu poput onog poštanskog. Što ako možemo zavarati algoritam da istovremeno na dvije različite adrese pošalje istu pošiljku? Može li se algoritme zavarati lakše nego ljude?

Autori: !Mediengruppe Bitnik (Carmen Weisskopf i Domagoj Smoljo)

Mjesto: Galerija Kortil, Rijeka

Organizator: Drugo more, Rijeka

Umjetnički kolektiv !Mediengruppe Bitnik kroz izložbu Work Hard. Have Fun. Make History. traga za načinima na koje algoritmi mijenjaju naš rad. Naime, algoritmi najsnažnije utječu na svakodnevni život čovjeka 21. stoljeća, no i dalje je samo malom broju ljudi razumljivo na koji način oni rade. Algoritmi umjesto čovjeka obavljaju mnoge poslove i uglavnom se nitko ne pita koju je radnju primjerice u nekoj tvornici obavio čovjek, a koju algoritam. No, sigurno bismo se to zapitali kada bi naš posao ili egzistencija bili ugroženi radom robota. Zato su naše teme suživot stroja i čovjeka te regulacija odnosa između umjetne i ljudske inteligencije, a to uključuje i pitanje ljudske odgovornosti za rad strojeva.

**Piratska skrb**

**17. lipanj – 10. srpanj 2020.**

Multimedijalna izložba koja se bavi temom piratstva unutar područja socijalne i zdravstvene skrbi.

Autori: Valeria Graziano, Tomislav Medak, Marcel Mars

Mjesto: Galerija Kortil, Rijeka

Organizator: Drugo more

Piratska skrb je istraživački projekt Valerije Graziano, Marcela Marsa i Tomislava Medaka kojim će se, kroz izložbeni program i niz popratnih razgovora, predstaviti sve prisutniji oblici ispreplitanja „skrbi“ i „piratstva“, čime se na nove i zanimljive načine nastoje nadvladati neki od najvažnijih izazova naše epohe.

Piratska skrb je program koji se bavi temom ilegalnog rada. Ne misli se pritom na šverc oružja ili droge nego na rad koji je dijelom human ili čak humanitaran, ali je zbog različitih interesa kriminaliziran. U tu domenu spadaju kriminalizirani oblici proizvodnje i distribucije znanja, kriminalizirani oblici socijalne ili medicinske skrbi i slično, ali i financijske barijere koje su čovjeku postavljene pred skrb koju zaslužuje ili bi je trebao dobiti. Internet u ovom kontekstu postaje svojevrsno bojno polje ponovnog prisvajanja sredstava za društvenu promjenu. Primjere skrbi nalazimo, u kriminalizaciji spasilačkih misija migranata diljem Sredozemnog mora, kada se zatvorskim kaznama kažnjavaju humanitarni radnici koji pomažu njihov ilegalni ulaz u Europu istovremeno im spašavajući život.

**Histerične mašine**

**25. travnja – 16. svibnja 2020.**

Autor: Bill Vorn

Mjesto: Exportdrvo, Rijeka

Organizator: Drugo more, Rijeka

Partner: Kontejner, Zagreb

Histerične mašine Billa Vorna predstavljaju izložbu velikih strojeva u zamračenoj prostoriji koji se pokreću putem senzora, a senzori pak reagiraju na kretanje čovjeka u prostoriji. Osjećaj koji posjetitelj nosi nakon posjeta ovoj prostoriji obojan je onime što u nju unosi, odnosno – ovisi o stavu koji posjetitelj ima prema inteligentnim strojevima. Je li mu horizont očekivanja oblikovao Terminator ili Chappie.

Izložba je dio umjetnikovog istraživačkog programa „Estetika umjetnog ponašanja“, a sastoji se od robotičkih instalacija koje svojim ponašanjem podsjećaju na živa bića. Iako se radi o hrpi metala koju pokreće hidraulični sustav u trenucima kada senzori reagiraju na prisutnost ljudi u prostoriji, predstavljeni roboti izazivaju snažne senzacije. Instalacije nastoje gledatelja potaknuti na propitivanje naravi umjetnog života i osnovnih filozofskih i socioloških pitanja o odnosu ljudi i strojeva, prirodnog i umjetnog, stvaranjem osjećaja empatije prema „bićima“ čije je ponašanje disfunkcionalno, apsurdno i devijantno.

**Umjetničke akcije, performansi i instalacije**

**Oblomo narodu**

**25. travnja – 17. svibnja 2020.**

Kako zaraditi digitalnu valutu lijenošću i neradom?

Autor: Sašo Sedlaček

Mjesto: Exportdrvo 1. kat

Organizator: Drugo more, Rijeka

Partneri: Aksioma – Institute for Contemporary Art, Ljubljana; University of Ljubljana, Faculty of Computer and Information Science

Oblomo narodu je instalacija inspirirana blockchain platformama to jest kriptovalutama koja će posjetitelje nagrađivati za lijenost. Instalacija je sastavljena od ležaljki, senzora i posebnog sustava koji će posjetiteljima u zamjenu za njihovu lijenost isplaćivati Oblomo Coin. Zarađeni coinovi moći će se trošiti na platformi Oblomo Bay na zabavne aplikacije i različite uporabne predmete. Instalacija će po prvi puta biti predstavljena javnosti i smještena u lounge zoni Exportdrva.

Projekt je dobio ime prama romanu Oblomov ruskog pisca Ivana Gončarova iz 1859. godine, u kojem se glavni lik Ilija Ilič Oblomov, nedvojbeno najljeniji junak u svjetskoj književnosti, u prvih pedeset stranica uspije pomaknuti tek od kreveta do stolice. Iako većinu vremenu provodi u krevetu, Oblomov zapravo nije tolika ljenčina, lijen samo u fizički, ali je intelektualno prava vatrena kugla energije. Oblomov je vizionarska reprezentacija pojedinca 21. stoljeća, u kojem će fizički posao uskoro obavljati umjetna inteligencija i roboti.

**Otvorene luke**

**17. lipnja – 10. srpnja 2020.**

Kroz kartašku igru promišlja se o lukama i njihovoj ulozi u suvremenom svijetu

Autori: Global Ports Authority (dr. Max Haiven, Cassie Thorton, Oliver Lerone Schultz)

Mjesto: Galerija Flodrammatica, Korzo 28/1

Organizator: Drugo more, Rijeka

Otvorene luke je izložbena instalacija skupine Global Ports Authority, sastavljena od za ovu priliku osmišljene kartaške igre Otvorene luke – igra prizivanja i popratnih vizualnih i tekstualnih objašnjenja, koja u središte zanimanja stavlja luke, lučke gradove i narode diljem svijeta. Riječ je o igri prizivanja i popratnih vizualnih i tekstualnih materijala kroz koje je ispričana priča o lukama, povezanosti i suradnji. Nizom događaja i javnih intervencija, Global Ports Authority će predstaviti ove karte kao sredstvo otkrivanja, slavljenja, uljepšavanja i pričanja priča o povezanosti i suradnji koje su oduvijek karakterizirale luke poput Rijeke. Igre kao što su šah, dama, go ili backgammon shvaćaju se ozbiljno, kao portal u drugačije stvarnosti, kojim su se tisućama godina i to upravo kroz luke svijetom širile kultura povezanosti i druželjubivosti, nedopušteni oblici solidarnosti, i skrivene poruke ili značenja. Na temelju toga, GPA je razvio igru koja naglašava važnost otvorenosti i komunikacije.

**Pjesme rada**

**16. i 17. svibnja 2020.**

Projekt se bavi radničkim pjesmama i pjesmama koje su se pjevale uz rad.

Režija i glazba: Tomoko Momiyama

Organizator: Drugo more

Partneri: EU–Japan Fest, Domino

Glazba je oduvijek bila dio rada, ljudi su pjevali na moru za vrijeme ribarenja, smišljali pripjeve dok su vadili sol iz morske vode, pastiri su melodijom komunicirali sa svojim ovcama, a seljaci pjevušenjem uprezali volove da obrađuju zemlju. Kako se priroda posla i načina života u društvu mijenja, mijenja se i uloga glazbe.

**Japanska kompozitorica Tomoko Momiyama stvorit će site specific glazbene izvedbe u javnom prostoru** u suradnji sa zborovima iz Rijeke i pozvati publiku da zajednički osmisle pjesme o radu iz moguće budućnosti Rijeke.

Možemo li danas zamisliti glazbu koja može biti integralni dio rada, u vremenu kada se ljudi velikom brzinom kreću planetom, slobodno komuniciraju u virtualnim prostorima, aktivno surađuju s robotima i umjetnom inteligencijom i suočavaju se s nepoznatim ekološkim izazovima?

**Interaktivne umjetničke instalacije - gigantska hidraulička ruka i velika robotska ptica**

**Atraktivne, interaktivne umjetničke instalacije također su dio programa Dopolavoro.**

Američki umjetnik Christian Ristow poznat je po izradi velikih robotskih instalacija koje kao atrakcije gostuju na festivalima poput Burning Mana, **u Rijeku dolazi s čak dvije instalacije;** **velikom mehaničkom pticom** koju pokreće čovjek zvanom Ptić i osam metara dugačkom, **gigantskom robotskom rukom** koja je sposobna podignuti i zdrobiti automobile – Rukom čovjeka.

**Ptić – interaktivna instalacija**

 **18. – 25. lipanj 2020.**

Američki umjetnik Christian Ristow u Rijeku dolazi s velikom mehaničkom pticom koju pokreće čovjek. Osoba se na pticu može popeti stepenicama koje se nalaze na repu ptice i smjestiti u njezin prsni koš, sjesti na sjedalo i zauzeti položaj biciklista koji ležeći vozi bicikl. Okretanjem pedala posjetitelj pokreće zamršenu kompoziciju lanaca, lančanika, zupčanika i poluga koje otvaraju i zatvaraju krila, savijajući ih prema tijelu, baš kao i kod pravih ptica.

**Ruka čovjeka – interaktivna skulptura**

**19. – 26. lipanj 2020.**

Osam metara dugačka, hidraulička ljudska ruka koja je sposobna podignuti i zdrobiti automobile također je djelo američkog umjetnika Christiana Ristowa. Publika pomoću suvremene tehnologije može isprobati kakav je osjećaj velikom mehaničkom rukom bez napora podizati, gnječiti i bacati goleme objekte, poput automobila. Instalacija je predstavljena na umjetničkim, glazbenim i kulturnim događanjima diljem svijeta poput Burning Man Festivala.

**Zbor**

**21.-28. svibanj 2020.**

Očaravajuća monumentalna glazbena instalacija britanskog skladatelja i umjetnika zvuka Raya Leea, sastavljena od pokretnih zvučnih skulptura. Iznad publike se uzdiže niz ogromnih metalnih tronožaca na kojima se nalaze rotirajuće ruke. Na kraju svake ruke zvučnici emitiraju precizno uštimane glazbene tonove, stvarajući pulsirajuće i harmonično zujanje i hipnotički alarmni poziv svim prisutnima. Crvena svjetla na kraju ruku stvaraju impresivni efekt vrtložnog roja krijesnica ili planeta u pokretu.

**Predstave**

Predstave Iskop, rePublika u orkestru i Rad panike čine jedinstvenu trilogiju kojom se zagrebački kazališni kolektiv BADco. predstavlja u okviru programskog pravca Dopolavoro.

**Iskop**

**15. i 16. lipnja 2020. (dvije izvedbe)**

Autori: BADco.

Organizator: Drugo more, Rijeka

Predstava-izložba **Iskop**, premijerno izvedena 2018. godine u zagrebačkoj Zbirci Richter, kreće od istraživanja utopijskih planiranja budućnosti stanovanja, socijalizacije i razmjene, te neposredne uvezanosti trajanja životnog vijeka s njihovom realizacijom. U napetosti između imaginacije, rada, mladosti i smrti, BADco. sa suradnicima iz polja plesa, arhitekture, dizajna i glazbe istražuje i suvremenu ulogu umjetnika u relacijama proizvodnje i umjetničkih praksi.

Režija: Goran Sergej Pristaš

Koreografija: Nikolina Pristaš

Dramaturgija: Ivana Ivković

Izvedba: Antonija Dorbić, Ana Kreitmeyer, Marta Krešić, Priska Pia Pristaš, Kalliopi Siganou, Evita Tsakalaki

Glazba: Andro Giunio

Kostim: Silvio Vujičić

Prostor / čitaonica: Dinko Peračić i Miranda Veljačić / Platforma 9,81

Produkcija: Lovro Japundžić

**rePublika u orkestru**

**29. i 30. lipnja 2020. (dvije izvedbe)**

Autori: BADco.

Mjesto: Hrvatsko narodno kazalište Ivana pl. Zajca, Rijeka

Organizator: Drugo more, Rijeka

**rePublika u orkestru** je predstava temeljena na jednom od ključnih tekstova kazališne avangarde, *„Hoppla, wir leben“* njemačkog književnika i dramatičara Ernsta Tollera, koju će zagrebačka izvedbena skupina **BADco.** obraditi kroz trodijelnu izvedbenu strukturu temeljenu na križanjima povijesnih modernističkih, postmodernih i suvremenih umjetničkih praksi.

Smještena u orkestar Hrvatskog narodnog kazališta Ivana pl. Zajca, predstava se okreće povijesnim interpretacijama kako komada Ernsta Tollera, tako i pitanja prakticiranja nemogućeg, pokušaja djelovanja unatoč beznadnosti sve do razine izvedbe nemogućeg u umjetničkoj praksi.

**Rad panike**

**9. i 10. srpnja 2020. (dvije izvedbe)**

Autori: BADco.

Mjesto: Grobničko polje

Organizator: Drugo more, Rijeka

Nastala u okviru projekta **Rijeka 2020 – Europska prijestolnica kulture**, predstava **Rad panike** treći je dio trilogije koju će zagrebačka kolaborativna skupina **BADco.** izvestiu okviru programskog pravca Dopolavoro, započete predstavom *Iskop* i nastavljene predstavom *rePublika u orkestru*. Trilogija tematizira veze rada, utopije i konfrontacije s nemogućnostima u vrijeme prijetnje klimatske katastrofe.

Predstava će se premjerno izvesti u srpnju 2020. godine na specifičnoj lokaciji Grobničkog polja, u okruženju automotodroma, aerodroma, autoceste, carting trkališta, iskopa i dalekovoda. Ova po mnogočemu iznimna lokacija sažima sve ideale moderniteta kojima se **BADco.** bavi u trilogiji: infrastrukturu brzine, komunikacijske veze, elektrifikaciju, vizionarski odnos prema lakoći i izgradnju, ali sve stopljeno s prirodnim i dobro očuvanim, živim okolišem. Utoliko ova jedinstvena lokacija na iznimno zanimljiv način suživljava modernistički ideal brzine i neurbani, prirodni okoliš. Specifičnim postavom gledanja, predstava konfrontira dva pogleda – pogled letača, avijatičara, čovjeka lakoće, i pogled ograničenosti života i ljudskog vijek.

**Konferencija kurvi**

**(21., 22. i 23. 05. 2020., Hrvatski kulturni dom na Sušaku, Rijeka)**

Predstava koja donosi splet tema seksualnog rada. Nastala u suradnji argentinskih i hrvatskih partnera, predstava obuhvaća zakonodavne, etičke, feminističke, humanističke, praktične, političke, zdravstvene i aktivističke aspekte seksualnog rada. Bazirana je na dokumentiranju prostitucije u Argentini 2018. i polazi od pretpostavke da su erotizam, zavođenje, osjetljivost, uživanje i osjećaji u prvom redu ljudska djela. Plesni umjetnik Bruno Isaković i redatelj Silvio Lang u radu su se vodili nasljeđem antropologa Nestora Perlonghera, koji je istraživao prostituciju u argentinskom kontekstu. Vrlo bitan doprinos projektu ostvario se kroz suradnju s organizacijom AMMAR (Asociación de Mujeres Meretrices de Argentina), vodećom udrugom za prava seksualnih radnica u Argentini.

**Glazbeni program**

**Compressorhead**

**25. svibnja 2020.**

Mjesto: Hartera, dvorište Energane, Rijeka

Organizator: Drugo more, Rijeka

***Compressorhead* je prvi rock bend na svijetu u kojem prave instrumente uživo sviraju roboti.** Bend je poznat po instrumentalnim obradama kultnih bendova kao što su Motörhead, AC/DC, Ramones, Pantera i Rage Against The Machine, a 2017. godine objavljen im je prvi album *Party Machine*. Bubnjar Stickboy ima 4 ruke i 2 noge, gitarist Fingers 2 ruke i 76 prstiju, a basist Bones 2 ruke i samo 8 prstiju.

Bendu se 2017. godine pridružio 350 kilograma teški „pjevač“ Mega-Wattson, izgrađen uz pomoć sredstava prikupljenih putem kampanje na platformi Kickstarter. Glavnom vokalu glas posuđuje Rob Wright iz legendarnih kanadskih punk-rock bendova Nomeansno i Hanson Brothers, koji se 2014. godine, zajedno s bratom Johnom Wrightom, također članom spomenutih bendova, pridružio Compressorhead timu kao glazbeni direktor i skladatelj.

**Koncert robotskog benda Compressorhead održat će se u riječkoj Harteri, a posjetitelji će nakon posjeta koncertu sami odlučiti je li im privlačnije na sceni gledati ljudski ili robotski rock band.** Uopće, cilj umjetničkog programa u okviru programskog pravca Dopolavoro nije nametnuti stav nego publici ponuditi situacije koje osvještavaju mogućnosti koje donosi automatizacija rada poglavito kreativnog rada.

**ReCALLAS MEDEA**

**(6. i 7. 07. 2020., Hrvatsko narodno kazalište Ivana pl. Zajca, Rijeka)**

Neobična predstava koju čine opera, ples i robotika. Ova robotska operna izvedba istražuje odnos operne umjetnosti i novih tehnologija, a ujedno je i hommage Mariji Callas, najvećoj opernoj divi svih vremena. Pjevači sami kroje glazbenu pratnju pokretima vlastitog tijela koji, zbog posebno programiranih kompjutera, proizvode određene zvukove. Tako sami postaju odgovorni za izvedbu, tempo i interpretaciju, što je izazov, ali im istovremeno pruža prostor za rast i bolje upoznavanje vlastitog umjetničkog izričaja.

**Konferencija**

**Dopolavoro konferencija: društvene promjene, nove tehnologije i budućnost rada**

**(17. - 20. 06. 2020., Sveučilišni kampus, Rijeka)**

Dopolavoro konferencija je četverodnevni međunarodni skup koji okuplja znanstvenike, poduzetnike, umjetnike, književnike i filozofe koji iz svojih perspektiva progovaraju o utjecaju tehnoloških promjena na rad. Kroz niz predavanja i panel diskusija, konferencija polazi od ključnih procesa i koncepcija koje uokviruju današnje poimanje rada: automatizacija, globalizacija, digitalizacija, kapitalizam, demokracija. Ovi procesi i koncepcije bitno utječu na razumijevanje rada i oblikuju politički, ekonomski, socijalni, ekološki, obrazovni i kulturni krajobraz u kojem živimo.

**Izdavački program i projekt Ri:USE centra za lokalnu zajendicu**

**Ri:USE Centar**

Nastavši 2018. godine kao zajednički projekt Saveza udruga Molekula i Grada Rijeke unutar projekta Forget Heritage, **Ri:USE centar** sastoji se od prostora radione opremljene osnovnim stolarskim alatom i strojevima za recikliranje plastike, i salonsko-izložbenog prostora. Kroz program Dopolavoro, centar se bavi izradom predmeta i namještaja od drvenog i plastičnog otpada, edukacijom na temu klimatskih promjena i reciklaže, eksperimentiranjem u području novih primjena i načina iskorištavanja otpadnog materijala, prostornim uređenjem raznih prostora i uključivanjem zajednice u procese upravljanja radnim prostorima u svrhu poboljšavanja svakodnevice.

**Izdavaštvo**

U sklopu programa Dopolavora priprema se dvadesetak publikacija koje će biti objavljene u izdavačkom programu Skhole, Multimedijalnog instituta Mama te u izdavačkom programu Rad i misao izdavačke kuće Jesenski i Turk. Izdavački će program Rad i misao objaviti knjige iz područja književnosti, političke teorije, estetike i kulturalnih studija, a neki od naslova su Deborah Cowen: The Deadly Life of Logistics, David Graeber: Bullshit Job. A Theory, i James Bridle: New Dark Age. Izdavački program Skhole će objaviti knjige iz područja književnosti, političke teorije, estetike i kulturalnih studija, a neki od naslova su Sylvain Lazarus: Maj ‘68 Politika i povijest; Didier Eribon: Povratak u Reims; Giovanna Franca Dalla Costa: Rad ljubavi.

**Kronološki pregled Dopolavoro programa u 2020. godini:**

*Treća smjena / The Third Shift*

*23. ožujak – 12. travanj 2020.*

*Usijano more / The Sea is Glowing*

*23. travanj – 12. srpanj 2020.*

*Terra Effluviens*

*24. travanj - 15. svibanj 2020.*

*Ghosting the Ghost*

*24. travanj – 15. svibanj 2020.*

*Raditi za nestanak rada / The Labour of Making Labour Dissapear*

*24. travanj – 15. svibanj 2020.*

*Histerične mašine / Histerical Machines*

*25. travnja – 16. svibnja 2020.*

*Oblomo narodu / Oblomo to the People*

*25. travnja – 17. svibnja 2020.*

*Pjesme rada*

*16. i 17. svibnja 2020.*

*Zbor / Chorus*

*21. – 28. svibnja 2020.*

*Shema stvari / The Scheme of Things*

*21. svibanj – 14. lipanj 2020.*

*Konferencija kurvi*

*21., 22. i 23. svibnja 2020.*

*Work hard. Have Fun. Make History.*

*22. svibanj – 11. lipanj 2020.*

*Compressorhead*

*25. svibnja 2020.*

*Iskop*

*15. i 16. lipanj 2020.*

*Piratska skrb / Pirate care*

*17. lipanj – 10. srpanj 2020.*

*Otvorene luke / Open Ports*

*17. lipnja – 10. srpnja 2020.*

*Dopolavoro konferencija: Društvene promjene, nove tehnologije i budućnost rada*

*17. - 20. lipanj 2020.*

*Ptić / Fledging*

*18. – 25. lipanj 2020.*

*Ruka čovjeka / Hand of Man*

*19. – 26. lipanj 2020.*

*rePublika u orkestru*

*29. i 30. lipnja 2020.*

*ReCallas Medea*

*6. i 7. srpanj 2020.*

*Rad panike*

*9. i 10. srpnja 2020.*

**Pozivamo predstavnike medija da i prije početka Dopolavoro programa u 2020. godini, u svojim TV i radio emisijama, na portalima i u tisku, kroz razgovore i reportaže te druge oblike novinarskih formi, predstave bogat i atraktivan program koji donosi ova programska cjelina.**

**Kontakt za medije:** Koordinatorica odnosa s javnošću Nela Simić, nela.simic@rijeka2020.eu, M. 092 188 4118